SELETUSKIRI

1.ETTEPANEKU TAUST

•Ettepaneku põhjused ja eesmärgid

(a)Kehtivate eeskirjade kohaldamise pikendamine

Komisjoni reformiettepanekutes 2020. aasta järgse ühise põllumajanduspoliitika (ÜPP) kohta on sätestatud, et liikmesriigid hakkavad oma strateegiakavasid rakendama alates 1. jaanuarist 2021. See tähendab, et liikmesriigid esitavad oma strateegiakavad hiljemalt 1. jaanuariks 2020 ja komisjon kiidab need heaks aasta jooksul. Arvestades praegust olukorda nii parlamendis kui ka nõukogus, on selge, et alusakte ning neist tulenevaid delegeeritud õigusakte ja rakendusakte ei võeta jaanuariks 2020 ametlikult vastu ning seetõttu on vaja kavandada üleminekuperiood.

Et tagada ÜPP järjepidevus kuni uue süsteemi kasutuselevõtmiseni, tuleks üleminekuperioodiga seoses pikendada kehtiva õigusraamistiku kohaldatavust ja kohandada teatavaid eeskirju.

Määrused (EL) nr 1305/2013, (EL) nr 1306/2013, (EL) nr 1307/2013 ja (EL) nr 1308/2013 ei ole ametlikult ajaliselt piiratud ning seetõttu jäävad need kehtima kuni nende kehtetuks tunnistamiseni. Määrust (EL) nr 1305/2013 kohaldatakse jätkuvalt toetuse suhtes, mille komisjon on heaks kiitnud vastavalt määrusele (EL) nr 1305/2013.

Samas ei sisalda otsetoetuste määrus (EL) nr 1307/2013 ega maaelu arengu määrus (EL) nr 1305/2013 liidu toetuse summat ega riiklikke ülemmäärasid aastate kohta pärast 2020. aastat. Sama kehtib ka määruse (EL) nr 228/2013 kohta, milles käsitletakse põllumajanduse erimeetmeid liidu äärepoolseimate piirkondade jaoks ja määrust (EL) nr 229/2013 Egeuse mere väikesaarte põllumajanduse erimeetmete kohta. Osutatud määrused muutuvad seetõttu alates 2021. aastast kohaldamatuks. Kui otsustatakse neid uue mitmeaastase finantsraamistiku (2021–2027) alusel kasutada, tuleb neid muuta ja lisada asjakohased summad/ülemmäärad. Ka otsetoetuste määruse (EL) nr 1307/2013 teatavate eeskirjade kohaldamisperiood kehtis kuni 2019. aastani. Määruses (EL) 2019/288, millega muudetakse otsetoetuste määrust, on sätestatud eeskirjad 2020. kalendriaastaks. Neid eeskirju tuleb seoses üleminekuperioodiga veelkord pikendada. Selguse ja õiguskindluse huvides on vaja lisada ka teatavad eeskirjad või muuta teatavaid kehtivaid eeskirju, et tagada järjepidevus.

Määruses (EL) nr 1303/2013 on sätestatud programmitöö perioodi 2014–2020 käsitlevad eeskirjad. Kuna praegust maaelu arengu programmitöö perioodi tuleb pärast selle lõppu pikendada, tuleb vastavalt kohandada ka teatavaid kõnealuses määruses sätestatud regulatiivseid tähtaegu.

Määruse (EL) nr 1306/2013 kohaste ühise põllumajanduspoliitika rahastamist, haldamist ja järelevalvet käsitlevate sätete kohaldamist jätkatakse, kuid järjepidevuse tagamiseks üleminekuperioodil tuleks teha teatavaid muudatusi.

Käesoleva ettepaneku eesmärk on tagada õiguskindlus ja järjepidevus Euroopa põllumajandustootjatele toetuse andmisel, samuti tagada üleminekuperioodil maaelu arenguks antava toetuse järjepidevus nende liikmesriikide puhul, kes on kasutanud oma EAFRD eraldisi aastateks 2014–2010 ja pikendanud kehtivat õigusraamistikku kuni uue ÜPP kohaldamiseni. Et liikmesriigid saaksid teha vajalikud kohandused riiklikul tasandil, peaksid nõukogu ja Euroopa Parlament need muudatused 2020. aasta keskpaigaks vastu võtma.

(b)Üleminek järgmisele ÜPP perioodile

Uus ÜPP toob kaasa olulisi muutusi. Et üleminek praeguselt ÜPP perioodilt järgmisele oleks sujuv, on vaja üleminekueeskirju.

Teise samba puhul on tavapärane, et kahe programmitöö perioodi vahel määratakse kindlaks üleminekueeskirjad. Üleminekueeskirju on üldiselt vaja selleks, et kahte järjestikust programmitöö perioodi omavahel siduda. Arvestades komisjoni reformiettepanekutest tulenevaid olulisi muudatusi, on üleminekukorda eriti vaja, seda eelkõige seoses praeguste ja varasemate programmitöö perioodide raames võetud mitmeaastaste kulukohustuste täitmisega.

Ühise turukorralduse ühtse määrusega (EL) nr 1308/2013 on kehtestatud põllumajandusturgude ühise korralduse eeskirjad, sealhulgas konkreetsetele sektoritele mõeldud toetuskavad. Määrusega on ette nähtud, milliste näitajate alusel põllumajandusturgude toimimisse sekkuda ja valdkondlikku toetust anda. Sidususe tagamiseks saab enamik uue ÜPP raames toimuvaid sekkumisi olema osa ühest strateegilisest ÜPP toetuskavast liikmesriigi kohta, mille hulka kuulub ka mitu valdkondlikku sekkumist, mis olid varem sätestatud määruses (EL) nr 1308/2013. Kehtivate eeskirjade kohaselt tuleb valdkondlike programmide puhul järgida erinevat ajalist raamistikku. Selleks et tagada ühtsus, järjepidevus ja sujuv üleminek määruse (EL) nr 1308/2013 kohastelt toetuskavadelt uue ÜPP alla kuuluvatele sektoripõhistele sekkumisliikidele, on vaja kehtestada eeskirjad iga vastava toetuskava kestuse kohta liikmesriikide ÜPP strateegiakavade rakendamisel. Puu- ja köögiviljasektori ning oliiviõli ja lauaoliivide sektori toetuskavade puhul on vaja reguleerida rakenduskavade ja tööprogrammide jätkamist ja muutmist.

•Kooskõla poliitikavaldkonnas praegu kehtivate õigusnormidega

Kavandatud muudatused on kooskõlas määrustega (EL) nr 1305/2013, (EL) nr 1307/2013 ja (EL) nr 1308/2013 ning seetõttu on ettepanek ÜPP kehtivate poliitikasätetega kooskõlas.

•Kooskõla muude liidu tegevuspõhimõtetega

Esitatud muudatusettepanekud on kooskõlas ettepanekuga võtta vastu määrus, millega määratakse kindlaks mitmeaastane finantsraamistik aastateks 2021–2027, samuti ettepanekuga ühissätete määruse kohta.